Sesjarige tuis wat voor huis ontvoer isShanawaaz Asghar is Woensdagoggend ontvoer. (Foto: Missing Children SA) Die sesjarige seun van Kaapstad wat vroeër vandeesweek voor sy ouerhuis in Kensington ontvoer is, is weer veilig tuis. Kol. André Traut, polisiewoordvoerder, het aan Maroela Media bevestig dat Shanawaaz Asghar laat Donderdagaand met sy familie herenig is. Die besonderhede rakende sy redding kan nie in dié stadium aan lede van die publiek bekend gemaak word nie. “Ons ondersoek is nog aan die gang en inhegtenisnemings moet nog volg,” het Traut gesê. “Dit is op grond hiervan dat verdere inligting oor die saak nie tans bekend gemaak kan word nie.” Shanawaaz is Woensdagoggend deur ses verdagtes gegryp wat saam met hom in hul motor op die vlug geslaan het. Hy was op pad om na Hidayatul Islam Primary te vertrek. ŉ Lid van dié skool se beheerliggaam het Woensdag saam met Shanawaaz se ouers na die polisiestasie gegaan om die saak aan te meld. Polisiebeamptes van die misdaadintelligensie-eenheid, die provinsiale georganiseerde misdaadeenheid, ŉ spesiale taakspan en die polisie se gyselaarsafdeling het sedertdien onverpoos gewerk om Shanawaaz op te spoor.